**ZADNJA NALOGA**

Vse, kar se enkrat začne, se mora končati. Tako je tudi z našimi športnimi nalogami po spletu: kaj nenavadna, a edina možna rešitev se izteka. Ne morem reči, da je bila to slaba izkušnja. Predvsem čudna, saj šport ni slovenščina ,matematika ali zgodovina, kjer se izdelki za nalogo lahko vidijo. Saj, tudi vi ste mi pošiljali slike svojih športnih zgod in nezgod, ampak za večino od vas ne vem, če ste sploh vedeli, kje dobite naloge iz športa, kaj šele, da bi mi pošiljali slike… Tiste, ki ste redno pošiljali svoje »izdelke« lahko samo pohvalim, za ostale rečem: «bomo videli, kakšno je stanje…«. V tem času smo se lahko bolj posvetili teoretičnim vsebinam športa in moram priznati, da sem s svojim delom zelo zadovoljen. Pri prvih urah takšnega športa sem se sicer še malo lovil in spraševal, če kdo sploh bere moje čitabule, a je bilo bolje, ko sem si rekel: »delaj svoje delo, drugi naj pa svoje«. Vem, da nekaj drži kot pribito: tisti, ki vam je šport blizu, z izrabo prostega česa niste imeli težav, tudi če niste delali nalog, ki sem jih sestavljal. Bolj me skrbi za one druge… Če ni nikogar, ki bi stal za tabo in te rinil športat, čisto v bližini roke pa je mobitel, tablica ali TV daljinec, ne vem, če bi se odločil za šport…

Zadnjo nalogo si boste izbrali iz nabora skoraj petdesetih nalog, ki so se nabrale v rubriki »Šport na daljavo«. Gotovo je kakšna, ki ste si jo zapomnili in jo boste z veseljem ponovili. Po številu ogledov sodeč, je bilo nekaj nalog bolj obiskanih. Upam le, da nam ne bo treba tegale instrumenta spet kdaj aktivirati…je boljša dobra stara telovadba…☺

Vaš osebni trener

Tine